Sportautó drón leszállóhellyel - Traveler Circle
A svájci Rinspeed cég a korábbi évekkel ellentétben nem hazájában, a Genfi Autószalonon, hanem két hónappal korábban, Las Vegasban mutatja be a legújabb koncepcióautóját.
A Rinspeed először régi, klasszikus autók felújításával és tuningolásával szerezte meg magának a hírnevet. Később saját terveik szerint, különböző meglepő tulajdonságokkal rendelkező koncepcióautók építésébe kezdtek, melyek mindig nagy sikernek örvendnek Genfben.
A legújabb modelljüket, az Etos-t azonban januárban a CES-en, a világ talán legismertebb informatikai és elektronikai szakkiállításán mutatják be.
Az autó kinézetéről azonban néhány képnél több még nem áll rendelkezésre, továbbá a műszaki paramétereket is nagy titokban tartja a cég. Az Etos tulajdonképpen egy hibrid sportautó koncepció, aminek elsőre talán a legszembetűnőbb része az utastér mögött elhelyezkedő drón leszállópálya.
A leszállópályáról induló kvadrokopter-drón elsődleges szerepet tölt be az információ szolgáltatásban, illetve a fedélzeti szórakoztató rendszer sokrétű működésében. A repülő eszköz kamerája által közvetített információ az autó műszerfalán lévő LCD kijelzőn jelenik meg.
A sportkocsi további fontos jellemzője a teljes értékű robotpilóta, aminek működése közben a kormány teljesen visszahúzódik a műszerfalba. Az automata irányítása közben a sofőr és az utas előtt elhelyezkedő LCD kijelző közelebb csúszik a személyekhez, amin az utazás paramétereit és a kvadrokopter által közvetített képet lehet majd figyelemmel követni.
Az egyedi szórakoztatórendszer a Harman Connected Car cég segítségével jött létre, aminek köszönhetően a drónunk az utazás ideje alatt online elvégzett és betervezett feladatokat is képes végrehajtani, illetve az utazás videó formában történő eltárolására is lehetőség nyílik.
Mivel az autó legfőbb erénye a szórakoztató rendszer, ezért nem is meglepetés, hogy egy autószalon helyett inkább egy elektronikai kiállításon mutatják be. A márciusi Genfi Vásárra azonban még nem tudni mivel készül a tuning cég.
Kapcsolódó címkékautódróngenfkoncepcióközlekedéslas vegasrinspeedsportautósvájctc
Két új model a Teslatól